《虚白斋》
宋代·释道潜

嘉鱼满盘初出水，尚有青萍点红尾。银腮戢戢畏烹煎，掘强有时俄自起。

彼客殷勤赠使君，愿向中厨荐醪醴。使君事道不事腹，杞菊终年食甘美。

传呼慎勿付庖人，百步洪边放清泚。回首无欺子产淳，谩道悠然泳波底。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。